Þór lítur út eins og draugaskip síðan hann var notaður sem leikmynd í kvikmyndinni Reykjavík Whale Watching Massacre . Hann var dreginn til Njarðvíkur í dag . Mynd : Ægir Örn Valgeirsson " Þetta sögufræga skip er komið að endalokum . Við erum að fara að taka það niður og breyta því í gjaldeyri , " segir Einar Ásgeirsson , framkvæmdastjóri Hringrásar , sem tók í dag við gamla varðskipinu Þór sem verður breytt í brotajárn á næstu vikum . Þór var dreginn til hafnar í Njarðvík í dag en skipið hefur legið við bryggju í Gufunesi undanfarið . Þar verður það tæmt af spilliefnum og gert tilbúið til niðurrifs en skipið verður tekið niður í Helguvík . " Þetta fer í brotajárn á erlendan markað . Þannig fær skipið sitt framhaldslíf sem ég get ekki fullyrt í hvaða formi verður , " segir Einar . Þór er sögufrægt skip . Skipið var keypt til landsins árið 1951 og gegndi stóru hlutverki í þorskastríðinu . Eftir að það var aflagt sem varðskip hefur það gegnt ýmsum hlutverkum . Um skeið var rekinn veitingastaður um borð í skipinu og upp úr síðustu aldamótum var það málað gyllt og hugmyndir voru uppi um að það yrði að skemmtistað á Íbíza eða í London . Ekkert varð af því . Skipið var hins vegar notað sem leikmynd við tökur á kvikmyndinni Reykjavík Whale Watching Massacre . Þá var það látið líta út sem ryðdallur sem útskýrir draugalegt útlit skipsins enn í dag . " Þór má muna fífil sinn fegurri og er ekki lengur það flaggskip sem það var , " segir Einar en viðurkennir að mörgum þyki leiðinlegt að sjá hvernig komið er fyrir skipinu . Ægir Örn Valgeirsson tók þessar myndir í dag þegar skipið var dregið til Njarðvíkur . Hann tók einnig myndbandið sem hægt er að horfa á hér að neðan . Grásleppubátur með tvo menn um borð strandaði á boða í Hofsvík við Kjalarnes eftir hádegi sl mánudag . Á sama tíma stóð yfir sameiginlega leitaræfing á svæðinu með þátttöku stjórnstöðvar , þyrlu , flugvélar og varðskips Landhelgisgæslunnar og voru því óvenjumargar gæslueiningar til taks þegar aðstoðarbeiðnin barst stjórnstöð kl. 13:51 . Varðskipið Ægir var nýfarið frá Reykjavík og hélt samstundis á staðinn . Ekki var talin bráð hætta á ferðum , ágætt veður og áhöfnin klár í flotgöllum . Harðbotna léttabátur Ægis var kominn að bátnum kl. 14:22 með dælu ef á þyrfti að halda . Fór varðskipsmaður um borð og sett var taug milli bátanna . Losnaði báturinn af skerinu kl. 14:34 og var hann dreginn frá . Skömmu síðar var vél bátsins gangsett og virtist ekkert vera að stjórnbúnaði bátsins . Enginn leki kom að bátnum og hélt hann fyrir eigin vélarafli til Reykjavíkur . Myndir Guðmundur St. Valdimarsson , bátsmaður v / s Ægir Greiða 35 þúsund krónur á mann fyrir sex tíma siglingu Aðeins eitt eintak af gömlum síldarbátum við England frá fyrri hluta síðustu aldar hefur varðveist og hefur báturinn verið endurbyggður . Fjár til reksturs hans verður nú aflað með því að bjóða farþegum í stutta siglingu gegn háu gjaldi . Skipið sem hér um ræðir er gufubáturinn Lydia Eva sem byggður var árið 1930 . Þúsundir slíkra báta voru að veiðum við England á sínum tíma en þeir heyra nú sögunni til . Styrktarsjóður eignaðist Lydiu Evu árið 1990 . Báturinn hefur verið gerður upp fyrir 1,2 milljónir punda ( 245 milljónir ISK ) . Lydia Eva hefur verið höfð til sýnis sem sögulegar minjar en nú á að víkka út notkunarmöguleikana og afla tekna til að standa undir kostnaði . Boðið verður upp á siglingu með farþega tvisvar í mánuði milli Suffolk og Norfolk . Átta farþegar hafa greitt 175 pund á mann ( 35.500 ISK ) fyrir farið í fyrstu ferðinni .